Imtella' Ottubru 2, 2021 - Aġġornata 2 Ta' Ottubru, 2021 1:27pm Filmat: Facebook: BirdLife Malta Żagħżugħ ta' 23 sena mill-Gżira se jitressaq il-Qorti wara li allegtament spara fuq erba' fjammingi. Kien kmieni dalgħodu għall-ħabta tas-7.30am, meta l-Pulizija rċeviet rapport li fl-inħawi ta' Fra Ben, il-Qawra, kienu għadhom kemm ġew sparati tiri fuq tajr protett. Il-Pulizija ġiet infurmata wkoll li fuq il-post kien hemm vettura li allegatament kienet tal-istess persuna li spara t-tiri. Pulizija tal-Environmental Protection Unit, tar-Rapid Intervention Unit u dawk tad-Distrett marru immedjatament fuq il-post u arrestaw liż-żagħżugħ. Minn tfittxijiet li saru, instabu arma tan-nar, munizzjon u erba` fjammingi mejta. Bl-assistenza tal-Forzi Armati ta' Malta, ittellaw tliet fjammingi mill-baħar, filwaqt li l-ieħor instab fuq il-blat. Is-suspettat ittieħed fil-Kwartieri Ġenerali tal-Pulizija fil-Floriana u għadu qiegħed jinżamm għal aktar stħarriġ. Huwa se jitressaq il-Qorti quddiem il-Maġistrat Elaine Mercieca.